**Alt med måde**

I dag hører vi ofte, hvordan ’vækst’ er løsningen på alverdens problemer. Der tales ligefrem om, at vi skal ’vækste’ os ud af krisen gennem forbrug. ’Jo mere vi forbruger, desto bedre får vi det alle sammen’, lyder devisen. Skal vi betragte denne udvikling fra et etisk perspektiv, er der grund til at fokusere på et enkelt lille ord, nemlig ordet ’mådehold’.

Mådehold er ikke en modsætning til hverken vækst, forbrug eller nydelse. Mådeholdet er derimod en måde at tilgå forbruget med besindelse og beherskelse. Men mådehold er ikke fromhed eller tilbageholdenhed for sin egen skyld. Mådeholdet skal tværtimod være med til at sikre, at vi bliver herre over og ikke slave af forbrug og endeløs nydelse. Mådeholden er den, som kan slå sig til tåls med lidt, hvor det vigtigste ord i denne sætning ikke er ’lidt’ men ’kan’. Målehold er dermed ikke noget, vi pålægger og selv, men snarere en karakterbåren evne til at regulere vores nydelse og forbrug. Mange vil vide, at vinen smager bedre, når man ikke er afhængig af den. Principielt gælder det for alle selvskabte behov og hele den moderne nydelsesmæssige færden. Det er friheden fra konstant forbrug, der skaber frihed til at forbruge og nyde noget bestemt.

Man kan være slave af nydelse, behov og forbrug men også befriet fra samme. Er man slave af forbrug, er man ikke slave af det, man specifikt forbruger, men slave af selve forbruget. Den umådeholdne kan ikke stilles tilfreds, heller ikke med for meget. Umådehold er den nydelsessyges dødbringende pest, som det blev formuleret af Montaigne.

Mådehold er naturligvis ikke altid let. Af samme grund kaldes det for en dyd, dvs. en duelighed, eller en måde at udmærke sig på. Et forsøg på at finde middelvejen mellem overforbrug og total afholdenhed. Balancen mellem ædedolken og anoretikeren. I dag lever stadig flere i exces. Enten spises og motioneres der alt for meget eller alt for lidt.

Mådehold er at stille sig tilfreds som modsætning til en forbrugsmæssig eskalering. Men at stille sig tilfreds er ikke vækstens modsætning. Ofte er der blot tale om en anden form for vækst. En mere karakterbåren vækst, der angår personlighed. Men i dag er der fokus på økonomisk vækst, hvor forbruget skaber identifikation. Vis mig dit forbrug og jeg skal fortælle dig, hvem du er. Nutidens lykke beror således i høj grad af en erhvervelse eller sikring af et ganske bestemt forbrug og en ganske bestemt nydelse.

Mådehold er en bearbejdelse af det grænseløse begær efter mere. Samtidig er mådeholdet kendetegnet ved en nydelse og intensivering af det, der er, og ikke i det, der ikke er. ’Lidt’ er der som bekendt aldrig mangel på!

Når danskere dør, er det som regel ikke fordi, vi har fået alt for lidt, men fordi vi har fået alt for meget. Vi ’lever’ gennem mådeholdenhed og ’dør’ gennem umådeholdenhed. Alt med måde!

Emneord: Mådehold, vækst, nydelse, forbrug, karakter